Verðbólga er í hæstu hæðum í Bretlandi og hefur ekki mælst meiri í um fjörutíu ár. Breski seðlabankinn spáir efnahagskreppu sem gæti varað út næsta ár.
Í dag rauk vísitala neysluverðs í Bretlandi upp í tíu komma eitt prósent, fyrr en búist var við. Þetta er í fjórða sinn á sjö áratuga tímabili sem verðbólga í landinu nær tveggja stafa tölu. Verðbólgan er keyrð áfram af hækkandi matvæla- og orkuverði, sem vitanlega hefur mikil og íþyngjandi áhrif á heimilin í landinu.
Verð á mat og drykk hefur ekki hækkað jafn hratt síðan í efnahagskreppunni 2008. Hækkanirnar hafa haft mest áhrif á brauð og annað kornmeti, mjólkurvörur, grænmeti og ávexti.
Rachel Reeves, þingmaður verkamannaflokksins sem hefur sérþekkingu á þessum málaflokki, sagði fjölskyldur í landinu eiga í erfiðleikum með að ná endum saman og margir væru mjög áhyggjufullir vegna spár um enn frekari hækkanir.
Nadhim Zahawi, fjármálaráðherra Bretlands, ræddi við fréttamenn Sky News vegna verðbólgunnar í morgun.
This is a difficult time, there are no easy options. We see Putin deliberately use energy as a tool to get back at us for the help we're putting into Ukraine.
Fjármálaráðherrann sagði þetta vera erfiðan tíma og engar auðveldar lausnir væru á borðinu. Hann sagði Vladimir Putin, Rússlandsforseta, loka á orku til þess að hefna sín á þeim þjóðum sem hafi aðstoðað Úkraínu í stríðinu.
Hann fullyrðir þó að breski íhaldsflokkurinn sé með efnahagsmál í algerum forgangi og nefnir þá sérstaklega 37 milljarða punda stuðningspakka, sem á að létta undir með heimilum.

Verðbólga mælist nú yfir tíu prósent í Bretlandi og hefur ekki verið meiri síðan 1982. 